Henrik Brodersen (DF), 2008-10-23:
Jeg vil starte med at takke ministeren for nordisk samarbejde for den skriftlige redegørelse vedrørende det nordiske samarbejde for året og samtidig takke for det samarbejde, vi har.
Sverige har haft formandskabet for Nordisk Ministerråd for år 2008, og Sverige har i formandskabet lagt stor iver i processen for de globaliseringsinitiativer, som er en videreførelse fra det finske formandskab.
Sverige har haft særlig opmærksomhed på at styrke de nordiske landes konkurrenceevne i en verden med stadig hårdere international konkurrence, og der er stadig væk arbejde at gøre, for at Norden prioriteres som region, ja, sågar en foregangsregion i forhold til klimaspørgsmål, men også i forhold til forskning, energi, uddannelse - og det sidste endda på en kreativ måde.
Der er også gjort tiltag som fællesnordiske aktiviteter i forhold til verdensudstillingen i Shanghai i 2010.
Det er noget, som jeg vender tilbage til.
Finansieringen på de 60 mio. kr. til de 14 globaliseringsinitiativer er afsat og skal efter en politisk prioritering føres ud i livet.
Hvad arbejdslivet angår, er arbejdskraftmobiliseringen blevet større, arbejdsudbuddet i de nordiske lande har nydt godt af østudvidelsen, og at arbejdskraftindvandringen fra især Polen, Estland, Letland og Litauen er taget til, ser vi ikke blot som et plus i Dansk Folkeparti, idet de åbne grænser, som vi fra Dansk Folkepartis side bestemt ikke er tilhængere af, har vist sig at medføre, at de, der kommer hertil, ikke altid kommer for at arbejde på lovlig vis, men desværre også har ført en organiseret kriminalitet og afstumpet vold med sig - noget, som Dansk Folkeparti tager meget alvorligt.
På erhvervsområdet, energiområdet og regionsområdet er det positivt at se videreførelsen af den linje, som er lagt.
I samspillet med Asien er det positivt, at det regionalpolitiske samarbejdsprogram er vedtaget, og at der stadig væk forskes i nye energiteknologier.
På fiskeriområdet, landbrugsområdet, fødevareområdet og skovbrugsområdet har man beskæftiget sig med udviklingen af fællesnordiske kriterier for et fælles ernæringsmærke samtidig med udviklingen af det nordiske område som en region, der producerer kvalitetsvarer, og som fastholder et højt sikkerhedsniveau for fødevarer.
Disse tiltag bliver afgørende for en eksport af de nordiske fødevarer i en økologiseret tidsalder.
Økonomi og finans er i disse tider et kapitel for sig selv.
Der er godt nok vendt op og ned på alting.
Vedrørende de kulturelle rammer er vi i Dansk Folkeparti positive over for at være med i samarbejdet primært for at få fælles rammer på området, og vi er også positive over for at lave fælles tiltag på verdensudstillingen i Shanghai i 2010, så folk i Østen kan se, hvordan vi nordboer bor, lever og virker.
Men når det kommer så vidt, at det omhandler vores nationale klenodie Den Lille Havfrue, så siger vi fra Dansk Folkepartis side fra.
Vi vil simpelt hen ikke være med til at sende sådan en ældre dame om på den anden side af jorden i et halvt år.
På lovgivningsområdet er der sket nye tiltag.
Ved årsskiftet trådte den nordiske arrestordre i kraft, og der arbejdes videre med tiltagene omkring overvågning og bekæmpelse af organiseret kriminalitet landene imellem.
Det nye miljøprogram sætter fokus på bl.a. klima, luft, hav og kystzoner.
På uddannelses- og forskningsområdet skal vi for alvor bruge hinanden i Norden, da det er vores viden, vi skal overleve på.
Det er en kendsgerning, at vi i Norden for længst er holdt op med at lave cykelstel og gummistøvler og anden industri i den genre - men det er de så i øvrigt i Østen rigtig gode til.
På det sociale og sundhedsmæssige område er forskningen kommet rigtig godt med i samarbejdet, og vi finder fælles fodslag om mange ting.
Vaccineområdet - var det vist - er et af de områder, hvor det har vist sig at vi ikke kunne finde fælles fodslag.
Der var forskellige holdninger til, hvordan sådan et program skulle føres ud i livet.
Det synes vi fra Dansk Folkepartis side er en skam.
Det er ikke nødvendigvis en falliterklæring, men bare et udtryk for, at landene stadig væk er selvstændige.
Jeg vil godt sige, at i Dansk Folkeparti er vi godt tilfredse med de tiltag, der er blevet gjort i den nordiske sammenhæng, og det mærker os, når der f.eks. sker forfærdelige ting hos vores naboer: finanskrisen på Island, nedskydning af og drab på skolebørn i Finland, mord på en politiker i Sverige.
Det er kun for at nævne, at vi fra Dansk Folkepartis side gerne vil det fællesnordiske samarbejde, og at vi ønsker alt godt for vores naboer til fælles gavn.